Nuwe Leon Schuster-rolprent dán in teatersLeon Schuster en Themba Ntuli (Foto: Verskaf) Meer as ŉ half dekade ná die uitreiking van sy laaste fliek keer die Suid-Afrikaanse komediant en rolprentmaker Leon Schuster terug na dié bedryf met nóg ŉ komedie – dié keer ŉ fliek met ŉ inspirerende storielyn. Hy sê Frank & Fearless volg in ware Schuster-tradisie: Die pittige komedie en humoristiese sosiale kommentaar waarvoor vorige flieks soos There’s a Zulu on my Stoep en Mr. Bones bekend is. Wat dié fliek egter onderskei van vorige projekte, is dat dié fliek bestaan uit ŉ “relevante en omstrede storielyn” wat ŉ “diep emosionele impak sal laat”. “Frank & Fearless was ŉ baie moeilike fliek om te maak en die draaiboek deur my, Gray Hofmeyr, en Geoff Newton, is oor ’n tydperk van vier jaar ontwikkel,” vertel Schuster. “Ek en Gray het vir die eerste keer saamgewerk aan Sweet and Short in 1991 en het sedertdien nege prente saam gemaak. Ons is ou kamerade en die een sonder die ander is soos vir ’n soldaat om oorlog toe te gaan sonder ŉ geweer.” Schuster, plaaslik een van die suksesvolste rolprentmakers, sê hy is vol vertroue dat dié fliek al sy vorige projekte gaan oortref. Frank & Fearless speel af in Afrika en neem kykers op ŉ avontuur wanneer ŉ hartlike ou man, Sonny Frank (Schuster), en ’n tienjarige plattelandse Afrika-seun, Fearless (Themba Ntuli), besluit om Suidoos-Asië se ambassadeur te ontvoer in ŉ poging om die uitwissing van renosters te bekamp. Wanneer dinge erg skeefloop, word Frank en Fearless gedwing om ŉ peloton genadelose stropers aan te durf – en hier kom hulle te staan teen die eks-wildbewaarder, Dolf (Kenneth Nkosi), met wie Sonny ŉ nare ervaring gehad het. “Dit was nogal ŉ omstrede besluit om ŉ komedie te laat afspeel teen so ŉ tragiese agtergrond soos die huidige renosterstropingskrisis. Ek glo egter dat komedie en tragedie mekaar kan komplementeer en kan bydra tot die emosionele impak van die verhaal en boodskap, mits die spel en storie heeltemal eerlik en opreg is,” sê Hofmeyr wat ook regisseur van die fliek is. Die fliek word plaaslik versprei deur Filmfinity (Pty) Ltd en word op 23 November 2018 landswyd uitgereik. Frank & Fearless is vervaardig deur André Scholtz en Menzi Thabede in samewerking met M-Net, Chrome Films, die departement van handel en nywerheid (DTI) en die Nywerheidsontwikkelingskorporasie (IDC).